ועדת הכספים, כנסת 24, פרוטוקול מספר 173, 2021-12-20 10:30

אלכס קושניר: שלום רב, אני מתכבד לפתוח את הישיבה.

אלכס קושניר: היום יום שני, ט"ז בטבת התשפ"ב, 20 בדצמבר 2021.

אלכס קושניר: אנחנו מתחילים לדון בהצעת חוק שתעניק פטור ממס על מענק לזוכה בתחרות במסגרת משחקים אולימפיים ופארא אולימפיים.

אלכס קושניר: זה רגע נדיר שבו יש הסכמות בין קואליציה לאופוזיציה.

אופיר כץ: זה רגע נדיר שהוועדה לא לוקחת מיסים אלא נותנת.

אלכס קושניר: יש פה כמה חוקים.

אלכס קושניר: יש פה הצעת חוק ממשלתית - הצעת חוק לתיקון פקודת מס הכנסה (מס' 259) (פטור ממס על מענק לזוכה בתחרות במסגרת המשחקים האולימפיים או הפאראלימפיים), התשפ"ב-2021 (מ/1468) – הכנה לקריאה שנייה ושלישית; הצעת חוק לתיקון פקודת מס הכנסה (פטור ממס למענק כספי בשל הישג בתחרות ספורט), התשפ"א-2021, (פ/1888/24), של חבר הכנסת יריב לוין – הכנה לקריאה ראשונה; הצעת חוק לתיקון פקודת מס הכנסה (פטור ממס על מענק זכייה אולימפי), התשפ"א-2021, (פ/2094/24), של חבר הכנסת אופיר כץ – הכנה לקריאה ראשונה; הצעת חוק לתיקון פקודת מס הכנסה (פטור ממס על מענק ששולם לספורטאי עקב זכייה במדליה במשחקים האולימפיים או באליפויות העולם בספורט), התשפ"א-2021, (פ/2421/38), של חברי לסיעה חבר הכנסת יוסי שיין – הכנה לקריאה ראשונה; והצעת חוק לתיקון פקודת מס הכנסה (פטור ממס למענק כספי בשל הישג בתחרות ספורט), התשפ"ב-2021, (פ/2422/65), של חבר הכנסת סימון דוידסון – הכנה לקריאה ראשונה.

אלכס קושניר: אז באמת רגע נדיר של תמימות דעים בין קואליציה לאופוזיציה.

אלכס קושניר: מה שאנחנו נצטרך לעשות כרגע זה למזג את הצעות החוק שמונחות על שולחננו ואחר כך נתחיל לדון לגופו של עניין ונבין מה המשמעויות של פטור ממס למשחקים אולימפיים ופארא אולימפיים תחרויות נוספות כמו אליפויות עולם, אליפויות אירופה ואולי עוד דברים שיעלו פה בוועדה.

אחמד טיבי: אליפות העולם בחוק הנורבגי – זה לא כולל.

אלכס קושניר: אבקש מיוזמי ההצעות להציג.

אלכס קושניר: נתחיל מהסדר שכתוב פה.

אלכס קושניר: חבר הכנסת יריב לוין, בבקשה.

ינון אזולאי: שאלה לפני זה, בגלל שרשות המיסים נמצאת פה – העברנו פה את המס על החד-פעמי.

ינון אזולאי: משום מה חזרו בכנסת לחד-פעמי.

ינון אזולאי: אם יש לך תשובה על זה?

ינון אזולאי: אני רואה פה רק כוסות חד-פעמיות.

ינון אזולאי: אין פה כוסות זכוכית.

ינון אזולאי: אני מביע מחאה על זה.

ינון אזולאי: מבקש תשובה תוך כדי הדיון.

ינון אזולאי: הקרטון אני מבין כי ביטלו את המס לחודשיים, אבל מה קורה עם ה?

ינון אזולאי: ואם זה בריאותי, מה קורה עם זה?

אלכס קושניר: כן.

אלכס קושניר: יריב לוין, בבקשה.

יריב לוין: תודה רבה.

יריב לוין: נדמה לי שאין צורך להרבות במילים.

יריב לוין: מדובר בהצעת חוק שכבר הוגשה בכנסות קודמות, נדמה לי ביוזמת סיעת ישראל ביתנו, שבאה לתקן מצב אבסורדי שבו מצד אחד, באים לספורטאי העילית שלנו שהביאו לנו כבוד והישגים יוצאי דופן ואומרים להם: אנחנו רוצים לתת לכם מענק כספי מכובד, וביד השנייה לוקחים כ-40% מהמענק הזה ומקטינים דה פקטו את המענק שהם מקבלים כמעט לחצי.

יריב לוין: זה בלתי-סביר, בלתי-הגיוני, גם לא נראה טוב.

יריב לוין: עדיף לתת מלכתחילה לתת מענק יותר קטן מאשר כל העסקה הסיבובית הזו.

יריב לוין: אני חושב שגובה המענקים שקיים היום הוא גובה סביר לחלוטין, וראוי שמי שהגיע להישגים האלה יקבל את המענקים האלה.

יריב לוין: מכאן ההצעה.

אלכס קושניר: תודה רבה.

אלכס קושניר: אופיר כץ.

אופיר כץ: תודה, אדוני היושב-ראש.

אופיר כץ: בהחלט רגע נדיר בוועדה, כי אנחנו רגילים להטיל מיסים על האזרחים.

אופיר כץ: סוף-סוף אנו עושים פה מעשה שיקל על הספורטאים שלנו.

אופיר כץ: נראה לי שגיא הגיע לפה עצוב.

אופיר כץ: ..

אופיר כץ: חייך, אז מה?

אופיר כץ: מדינה שלמה התרגשנו מהזכיות המדהימות שראינו באולימפיאדה האחרונה, וכפי שכולם חושבים פה, אין בזה היגיון.

אופיר כץ: ספורטאים שמקדישים את כל חייהם לענף שבו הם בוחרים, בדרך כלל לא זוכים לסיוע.

אופיר כץ: יש הרבה שנושרים בדרך כי הם לא מצליחים לעמוד בהוצאות, אז אם אתה בא ממשפחה שיכולה לעזור אתה כן יכול להגשים את החלום, ואם לא, אתה מוותר על החלום.

אופיר כץ: אני בטוח שיש עוד הרבה ספורטאים שיכלו להביא הישגים אבל לצערי התקצוב בספורטאים הללו לא מספק.

אופיר כץ: אלה שכן מצליחים, זה אנשים שמשקיעים את כל כספם וכל הונם להגיע לרגע הזה, ועד שהם מגיעים ומביאים לנו למדינת ישראל גאווה כזו גדולה, אבסורד שניקח מהם על הזכייה שהם מקבלים מס כזה גבוה, ואיך שראיתי את הפרסום הזה מייד הגשתי את הצעת החוק.

אופיר כץ: אני מברך על הצעת החוק הממשלתית שהכניסה גם את הפארא אולימפיים – סופר חשוב.

אופיר כץ: אני רוצה להעלות עוד נקודה שנחשפתי אליה אחרי שהגשתי את החוק – החוק שאינו אולימפי, התאחדות אילת, זו תחרות שמתקיימת פעם בארבע שנים על אותם מקצועות שלא מוגדרים כאולימפיים כמו קיק בוקס, שחמט.

אופיר כץ: יש כ-12, 13, נדמה לי.

אופיר כץ: גם הם מקיימים תחרות פעם בארבע שנים.

אופיר כץ: אני חושב שאנו צריכים להכליל גם אותם.

אופיר כץ: גיא, זה לא שיש לנו מאות או עשרות – מדובר בבודדים, פה ארד, פה כסף.

אופיר כץ: גם ככה הם מרוויחים חצי מהסכום שמקבלים האולימפיים.

אופיר כץ: מ-2013 עד היום מדובר אולי בשבעה או שמונה שהביאו מדליות.

אופיר כץ: זה לא הרבה כסף.

אופיר כץ: הם גם משקיעים את חייהם עבור ענף הספורט, מביאים גאווה לישראל ויש להכליל גם אותם בחוק הזה.

אופיר כץ: אני מקווה שנעשה את זה בהסכמה או שנשנה יחד את החוק – סכומים לא גבוהים, מקבלים חצי.

אופיר כץ: צריך להכליל אותם.

אלכס קושניר: תודה.

אלכס קושניר: יוסי שיין.

יוסף טייב: תודה ליושב-הראש ולחבריי שגם הציעו.

יוסף טייב: מייד כשראיתי את הדברים האלה, ויש לזה אחיזה במקומות אחרים בעולם.

יוסף טייב: בהצעת החוק שלי שמתי גם את אלופי העולם בספורט וגם את האלופים האולימפיים והפארא אולימפיים.

יוסף טייב: רבים מהם עוסקים בספורט יחידני שגם הצפי של הפעילות שלהם הספורטיבית היא לא ארוכה ודורשת ברמות גבוהות.

יוסף טייב: לכן הפרס הזה שניתן על-ידי הוועד האולימפי וכן הלאה, הוא הכרה, ולכן ראוי שמדינת ישראל, כפי שאמר חברי חבר הכנסת יריב לוין - אין צורך לקחת ביד השנייה.

יוסף טייב: לעיתים יש מדינות שלקח להן הרבה זמן להחליט – בארצות הברית רק ב-2016 פטרו את כולם ממס, גם זה נעשה באקט נשיאותי שם.

יוסף טייב: במדינות אחרות יש פטורים ברמות אחרות.

יוסף טייב: הגיע הזמן בישראל.

יוסף טייב: אולי איחרנו בקבלת מדליות – רק אתמול היתה לנו זכייה שנייה בשחייה שהביאה לנו כבוד גדול פעם נוספת תוך שבוע וזה רק תזכורת כמה הפוטנציאל של אנסטסיה גורבנקו.

יוסף טייב: אני חושב שמה שאנחנו עושים פה, מאוד חשוב.

יוסף טייב: זה איתות.

יוסף טייב: גם בשיחות שנעשו עם שר האוצר ראינו שההוצאה הכספית בשנה של אולימפיאדה היא באמת מינורית יחסית, היו הרבה הוצאות אחרות, כך שיש פה איתות למצוינות לספורטאים הכי טובים שלנו שמביאים כבוד למדינה ומהווים דוגמה, ואם יהיה פרס כספי, זה על אחת כמה וכמה.

אלכס קושניר: תודה רבה.

אלכס קושניר: מציע נוסף, חבר הכנסת סימון דוידסון, בזום, בבידוד.

סימון דוידסון: בוקר טוב.

סימון דוידסון: רק עכשיו יצאתי מהבידוד, אז לא יכולתי להגיע.

סימון דוידסון: אני רוצה לומר תודה רבה לחברי הוועדה, לשר האוצר, למגישים הנוספים.

סימון דוידסון: זה חוק חשוב, ומי כמוני יודע.

סימון דוידסון: אתם מדברים על הספורט, אבל אני חוויתי אותו וחווה אותו יום-יום.

סימון דוידסון: עד לפני מספר חודשים הייתי יושב-ראש איגוד השחייה, ואני מבין את המצוקה של הספורטאי במשך כל הקריירה שלו.

סימון דוידסון: הספורטאים מתחילים להתאמן בגיל מאוד צעיר, חלקם בגיל 5, 6, 7, , ועד שהם לא מגיעים לגיל של מצטיינים בנוער הם לא מקבלים שקל אחד ממדינת ישראל, לא מאגודות, ואין להם שום תמיכה.

סימון דוידסון: ברגע שמגיעים להישגים גבוהים כמו אליפות אירופה לנועה ולבוגרים, אז מתחילים לעזור להם.

סימון דוידסון: הנושא של המדליות באליפויות עולם, במשחקים הפארא אולימפיים, במשחקים האולימפיים, וכפי שאופיר כץ ציין בנושא של משחקי העולם, הוא דבר מאוד הוגן, כי מדובר על קריירה של הרבה מאוד שנים.

סימון דוידסון: זה לא שנת מס אחת, שההורים והמשפחה, כל העול הכלכלי עליהם.

סימון דוידסון: לכן מדינת ישראל בחוק הזה מוקירה את הספורטאים, מוקירה את המשפחות על המאמצים של כל כך הרבה שנים, ואנו צריכים – זה יום שמחה לכנסת שהכנסת מוקירה את הספורט ואת הספורטאים עצמם.

סימון דוידסון: לגבי הנושא של משחקי העולם - נכון שזה לא ענף אולימפי או פארא אולימפי, אבל מדובר בעשרות ענפים שלא בתוך הקטגוריה של המשחקים האולימפיים.

סימון דוידסון: זה פעם בארבע שנים.

סימון דוידסון: במשחקי העולם האחרונים זכו ארבעה ספורטאים במדליות, אף אחד מהם לא זהב.

סימון דוידסון: במשחקים הקודמים היה רק אחד.

סימון דוידסון: הם מקבלים 50% מהמענק שמקבלים הספורטאים האולימפיים כך שלא מדובר בהרבה כסף.

סימון דוידסון: מן הראוי שנוסיף אותם גם לחוק הזה, כפי שרשום בחוק אצלי.

סימון דוידסון: זה מחזק את כל הענפים שהם לא אולימפיים.

סימון דוידסון: תודה רבה, מחזק אתכם, ומקווה שנעשה היום את הדבר הנכון ושיעבור לשלום.

סימון דוידסון: תודה.

אלכס קושניר: תודה.

אלכס קושניר: אנו צריכים להצביע על מיזוג הצעות חוק.

אלכס קושניר: לפני כן חברי כנסת נוספים שרצו לדבר.

אלכס קושניר: בבקשה.

נירה שפק: אני חושבת שההצעות כולן הן ראויות.

נירה שפק: אנחנו מדינה שתמיד שמה לדגל את העידוד בהישגים, בפריצה, ואין כמו הספורט בנושא הזה שמציב אותנו במקום הזה.

נירה שפק: חשבתי רבות על נושא המס.

נירה שפק: בעצם במיוחד בהמשך למה שחברי חבר הכנסת סימון דוידסון אמר – המקצועות האלה, להבדיל ממקצועות אחרים – מדינת ישראל לא משקיעה בהם במו"פ, לא משקיעה בהם בשכר.

נירה שפק: הם עושים את זה בעצמם – גם בזמן שלהם, של המשפחה שלהם.

נירה שפק: מי מאתנו לא מכיר ספורטאי שכל המשפחה מתגייסת – מסיעה אותו, מוותרים על דברים אישיים שלהם, ולכן לקחת מהם מס על משהו שהם אלה שבנו, הם היו המקורות שלו ולא תמיכה של המדינה נראה לי לא מתאים.

נירה שפק: לכן יש להעצים את זה, מעבר להסברתיות ולתרומה של זה למדינת ישראל.

נירה שפק: אני מקבלת ותומכת.

נירה שפק: תודה.

אלכס קושניר: תודה.

אלכס קושניר: עופר.

עופר כסיף: תודה.

עופר כסיף: אני מברך את היוזמים.

עופר כסיף: אני חושב שזה חוק חשוב מאוד שמקווה ומאמין שיעבור.

עופר כסיף: אני רוצה להוסיף עוד דבר שעלה בעבר באחד הדיונים – המצב הבלתי נסבל של הספורטאים במדינת ישראל מבחינת התקצוב.

עופר כסיף: שני דברי: ראשית, יש תת-תקצוב של ספורט נשים באופן קיצוני.

עופר כסיף: המספרים שהוצגו בפניי, אני, שידעתי שיש תת-תקצוב בספורט נשים, כשראיתי את אחוזי ההשקעה בספורט נשים, אני הזדעזעתי.

עופר כסיף: זה דבר שחייבים לעשות בו מהפכה ממשית.

עופר כסיף: דבר שני, לגבי מקצועות מסוימים בספורט, בעיקר המקצועות האינדיבידואליים, אם כי לא רק, שגם שם ספורטאים שיכולים להיות מצטיינים לא מצליחים להגיע לזה.

עופר כסיף: כלומר טוב מאוד שהחוקים האלה עולים, ויהיה פטור ממס לספורטאים שכבר זכו, אבל אולי, נחשוב לראות איך שאותם כספים יופנו גם לספורט כדי ליצור ספורטאים מצטיינים – לא רק אחרי שהם כבר מצטיינים.

אלכס קושניר: תודה רבה.

אלכס קושניר: ג'ידא.

ג'ידא רינאוי-זועבי: תודה.

ג'ידא רינאוי-זועבי: אני רוצה לספר לכם את הסיפור של איאד שלעבי, צעיר משפרעם, חירש אילם על כיסא גלגלים, שזכה בקיץ הזה בזהב בפארא אולימפיאדה בשחייה.

ג'ידא רינאוי-זועבי: מה שקרה עד שהוא זכה במדליית הזהב, הוא נסע כל יום עם אבא שלו לאימונים משפרעם לחיפה, נסיעה בין 45 לשעה.

ג'ידא רינאוי-זועבי: אבא שלו הסיע אותו בחזרה.

ג'ידא רינאוי-זועבי: בסופו של דבר גיבורים כאלה הם גיבורים שקופים.

ג'ידא רינאוי-זועבי: הם באים ממקומות פריפריאליים, ואנחנו צריכים לעשות את המעט שאנו יכולים לעשות כדי לתמוך - ואני מסכימה עם עופר – לא רק באלה שכבר הגיעו וקיבלו את הזהב אלא גם בצעירים שיש להם הפוטנציאל.

ג'ידא רינאוי-זועבי: תודה רבה.

נירה שפק: אם אפשר להוסיף למה שנאמר פה – העלו את הסיפור אז חשוב לי לספר אותו – הסיפור שמצטרף לסיפור - אבא שלו מלווה אותו.

נירה שפק: כל פעם שאבא שלו יוצא מהארץ, כי העבודה שלו לתמוך בילד שצריך אותו, מתאפס לו הזכות לביטוח לאומי.

נירה שפק: כלומר מעל עשר שנים לא קיבל ביטוח לאומי.

נירה שפק: כשנודע לי על זה, דיברתי עם מנכ"ל ביטוח לאומי, והיינו צריכים לעשות הליך חריג, ואבא שלו קיבל עכשיו שבע שנים אחורה.

נירה שפק: שימו לב כמה משלמת המשפחה מעבר.

נירה שפק: אני מקווה ששומעים אותי עוד שיש להם הבעיה הזו – אנחנו הכתובת.

מיכל שיר סגמן: זה סוג של המשפחה מממנת את המדינה.

מיכל שיר סגמן: הם מייצגים אתה מדינה.

אלכס קושניר: לגמרי.

אלכס קושניר: ולדימיר.

ולדימיר בליאק: תודה, אדוני היושב-ראש.

ולדימיר בליאק: אני כמובן מברך על ההצעה.

ולדימיר בליאק: אני איש ספורט – הספורט הוא חלק אינטגרלי מחיי מגיל צעיר, וסוף-סוף בכנסת הזאת במיוחד התחלנו גם לדבר על הספורט, גם לתמוך בספורט, גם הגדלנו את תקציב הספורט ב-25%, גם עוד מעט נתחיל לשחק...

ולדימיר בליאק: יחד עם התמיכה אני חייב לשים כוכבית – אני מבין למה גיא עצוב – ברמה המקצועית אני לא חושב שלתת פטורים ממס הכנסה זו הדרך.

ולדימיר בליאק: הייתי מעדיף שהיינו מגדילים את המענקים, אבל אם כבר יש לנו הזדמנות לתמוך בספורטאים שלנו כי הם שנים רבות נמצאים במצב של תת-תקצוב וחוסר תמיכה מהמדינה, סוף-סוף אנו עושים פה צעד משמעותי בכיוון הנכון אז אני בהחלט מתכוון לתמוך בהצעה.

ולדימיר בליאק: תודה.

אלכס קושניר: תודה.

אלכס קושניר: בבקשה.

מופיד מרעי: תודה, אדוני היושב-ראש.

מופיד מרעי: קודם כל, אני מברך על ההצעה וכמובן שאני תומך, אבל אם אנחנו בודקים את כל אלה שזכו במדליות, אנחנו לא רואים שהגיעו למצב של עושר שאפשר לקנא בהם.

מופיד מרעי: הם מגיעים בזיעת אפם, במאמץ, בתמיכת המשפחה, ומה שעוד שבדרך כלל מרביתם מגיעים ממשפחות עניות.

מופיד מרעי: אנחנו מצד אחד, רוצים להשקיע במתקנים, רוצים להשקיע במגרשי כדורסל, מגרשי ספורט שיהיה להם הבסיס, היסוד כדי שיגיעו לאן שיגיעו.

מופיד מרעי: הם מייצגים אותנו.

מופיד מרעי: המדליה היא למדינת ישראל, אבל גם במתקנים אנחנו - לא בונים להם מתקנים, בכפרים הדרוזיים הנוצריים, בפריפריה, בגליל, אין מתקנים.

מופיד מרעי: אין תוכניות בנייה.

מופיד מרעי: אם הם מגיעים לאן שהם מגיעים, אפשר רק להצדיע להם.

מופיד מרעי: לקחת להם מהמעט שקיבלו זו חוצפה.

מופיד מרעי: לכן אני מבקש ומאמין שכולם יתמכו בחקיקה כזו כדי לעודד עוד מתחרים, שיהיו לנו עוד מדליות.

מופיד מרעי: תודה.

אלכס קושניר: בבקשה.

מיכל שיר סגמן: חוק חשוב.

מיכל שיר סגמן: יש פה סוג של קונצנזוס אז לא ארחיב.

מיכל שיר סגמן: מספיק לצאת אל כל האוכלוסייה הלא יהודית באשר היא – דרוזים, נוצרים, מוסלמים, צ'רקסים, כדי לראות שאפילו בריכת שחייה מינימלית לא קיימת שם שלא לדבר על מגרשי ספורט, כדורגל, כדורסל או כל דבר שקשור לעשייה ספורטיבית או תרבותית או של העשרה.

מיכל שיר סגמן: בזה יש לטפל ולשים את זה בראש סדר העדיפויות.

מיכל שיר סגמן: החוק הזה חוק טוב.

מיכל שיר סגמן: לא יכול להיות שמשפחות יממנו את מדינת ישראל כשהם יוצאים לייצג את מדינת ישראל.

מיכל שיר סגמן: כולנו אוהבים למחוא להם כפיים ולא תורמים כשהם מצליחים, ולא תורמים כהוא זה, כדי לייצר או לקחת חלק אמיתי בהצלחה הזו.

מיכל שיר סגמן: תודה.

אלכס קושניר: בבקשה.

אופיר כץ: לגבי התחולה של החוק – שזה ייכלל גם בשנת 2021.

אופיר כץ: אם לא נעביר את זה עד סוף החודש, הם לא יקבלו?

אלכס קושניר: אני עוד לא יודע.

אלכס קושניר: אני מבקש מכם להצביע בעד המיזוג של כל הצעות החקיקה הפרטיות להצעה הממשלתית.

אלכס קושניר: נצביע, ואם המיזוג יתקבל, נצביע לגופו של החוק.

שלומית ארליך: המיזוג נעשה בהתאם לסעיף 84ד לתקנון.

שלומית ארליך: הוועדה רשאית, באישור ועדת הכנסת, למזג את הצעות החוק.

שלומית ארליך: הצעת החוק שעברה קריאה ראשונה זו הצעה ממשלתית, והפרטיות עברו טרומית, ולדון בהן בנוסח שאושר בקריאה הראשונה, כלומר על בסיס הנוסח הממשלתי.

אלכס קושניר: אני מבקש להצביע בעד מיזוג הצעות החוק להצעה הממשלתית שעברה בקריאה ראשונה.

אלכס קושניר: מי בעד?

אלכס קושניר: מי נגד?

אלכס קושניר: הצבעה בעד המיזוג – פה אחד.

אלכס קושניר: המיזוג אושר.

אלכס קושניר: המיזוג אושר.

אלכס קושניר: נעביר בקשה לוועדת הכנסת לקיים דיון על זה מהר ככל הניתן כדי שיוכלו לאשר.

אלכס קושניר: אבקש מנציגי הממשלה להציג את הצעת החוק הממשלתית.

אלכס קושניר: בבקשה.

גיא גולדמן: בוקר טוב.

גיא גולדמן: ההצעה הממשלתית היא די פשוטה.

גיא גולדמן: הרקע הוא שללא תיקון החקיקה ספורטאים – במקרה של אולימפיאדה הם כמובן ספורטאים מקצועניים – לא מדובר פה במשהו ארעי או חובבני או תחביב.

גיא גולדמן: לכן בדרך כלל זה מסווג כהכנסה מעסק, חייב בשיעור מס שולי, וכדי לפטור ממס צריך לתקן את הפקודה, את סעיף 9, שזה מה שמוצע בהצעה שלפניכם.

גיא גולדמן: הרעיון לא היה לתת רפורמת עידוד הספורט – לכן יש פתרונות תקציביים, אלא הכרה התחרויות שיש בהן ממד שרבים בציבור עוקבים אחריהן ושמחים בזכיות.

גיא גולדמן: זה מין נחלת הכלל.

גיא גולדמן: הפטורים בסעיף 9 דנים במסורה.

גיא גולדמן: אין הרבה פטורים בסעיף 9, בטח פטורים אישיים.

גיא גולדמן: חברי הוועדה צריכים לקחת זאת בחשבון ככל שהם מעוניינים להרחיב את זה.

אלכס קושניר: אני מבקש שתתייחס לסוגיה של אליפויות עולם ואליפויות אירופה.

גיא גולדמן: אין לנו עדיין הערכה תקציבית.

גיא גולדמן: הרעיון בהצעה הממשלתית – קיבלנו הערות להרחבות, זאת ואחרות.

גיא גולדמן: בשלב של הנחת ההצעה- - -

שלומית ארליך: ממי קיבלתם הערות?

גיא גולדמן: היתה התייעצות עם משרד הספורט.

גיא גולדמן: דובר על אילת.

אופיר כץ: מה העלות התקציבית?

גיא גולדמן: העלות זה רק – אף אחד לא יופתע אם לא מדובר פה במאות-מיליונים, ההרחבות האלה.

גיא גולדמן: כפי שאמרתי, יש המסר שמעבירים.

גיא גולדמן: הפטורים ניתנים במסורה.

גיא גולדמן: אפשר לעשות את זה.

גיא גולדמן: זה תלוי בחברי הוועדה.

גיא גולדמן: חוק עידוד הספורט.

גיא גולדמן: ואפשר לעשות את זה כפי שאמרתי לדברים הסמליים שהם נחלת הכלל ורבים בציבור עוקבים אחריהם ושמחים ומוספים כבוד וגאווה.

נירה שפק: לא מצאתי איפה כתוב שזה במסורה.

נירה שפק: זה הפרשנות לתקנה או לחוק.

נירה שפק: זו המדיניות.

נירה שפק: בוא נדבר על מה כתוב.

גיא גולדמן: אין הרבה פטורים אישיים בסעיף 9 לפקודת מס הכנסה.

נירה שפק: זה מה היה.

נירה שפק: לכן ב"ה יש ממשלה וכנסת שרוצים לשנות.

נירה שפק: בחרת בשני הנושאים שדיברת עליהם, אמרת מסורה.

נירה שפק: רציתי לדעת על מה זה מתבסס.

נירה שפק: אם זה לא מתבסס על עמדה שלך – בסדר.

נירה שפק: הדבר השני, אמרת שכוונת סעיף 9, שזה ייתן מענה לענפים סמליים שמייצגים את נחלת הכלל.

נירה שפק: המטרה שלנו היא לשנות את זה.

נירה שפק: אם ראינו מה קרה בפארא אולימפיים במשחקים האחרונים, ראינו איך תחרות ששנים לא נצפתה, הביאה המון גאווה למדינת ישראל, ולא היה מישהו שלא עקב אחרי זה.

נירה שפק: לכן חלק מהעניין זה לעודד את הדברים האלה.

נירה שפק: כמו שאנחנו עושים חוקים מסוימים, נדבר על הממותקים – כדי לשנות הרגלים.

נירה שפק: הרי לא המס הוא הנושא.

נירה שפק: כמו שאנחנו עושים חד-פעמי כדי לשנות הרגלים – בואו נישאר עם אותו קו.

אלכס קושניר: יוסי שיין, בבקשה.

יוסף טייב: ראש האופוזיציה דהיום בזמנו, היה זה שקידם את הפטור ממס לחתני וכלות פרס נובל, ואחר כך היתה החלטה לפטור אותם.

יוסף טייב: הכול נמצא בתוך העניין.

יוסף טייב: אני לא חושב שצריך לעשות פה יום לימודים ארוך אם אפשר לומר את המשפט הזה.

יוסף טייב: העסק ברור.

יוסף טייב: הישגים יוצאי דופן – דיברנו על כאלה שמקבלים מדליות אולימפיות וכאלה שהם אלופי עולם.

יוסף טייב: אני חושב שהקטגוריות הן ברורות.

יוסף טייב: זה לא להפיץ את זה לכל מי שזוכה במשהו, וזה בסדר וראוי.

יוסף טייב: ראוי לפעמים להחריג אנשים יוצאי דופן.

יוסף טייב: מדינת ישראל, אנחנו מקווים שתהיה משופעת ביוצאי הדופן האלה, אבל כפי שזה נראה היום כרגע, זו ברכה.

יוסף טייב: הוויכוח גם עם האוצר וכן הלאה - יש לנו החריגים והם קיימים, כפי שאתה יודע.

אלכס קושניר: אני רוצה להבין על מי החוק, כפי שהוא כתוב היום.

אלכס קושניר: מיהם הספורטאים האלה?

גיא גולדמן: ספורטאים במקומות הראשון, השני והשלישי במשחקים אולימפיים ופארא אולימפיים.

גיא גולדמן: בדברים שאמרתי אין התנגדות – לא אמרנו שום התנגדות לשום הרחבה ולשום תגמול.

גיא גולדמן: נתתי רק את הרקע לנוסח הממשלתי.

שלומית ארליך: אתם יודעים לומר באילו ענפים מדובר, באילו מענקים מדובר?

גיא גולדמן: כל הענפים האולימפיים.

אלכס קושניר: המענקים משתנים לדעתי ממשחקים למשחקים.

גיא גולדמן: המענק של המקום הראשון הוא לא של השלישי.

נירה שפק: לקחת שלוש, חמש שנים אחורה, משהו שייתן לנו כיוון.

נירה שפק: שנדע כמה כסף.

נירה שפק: הרי גבו.

ולדימיר בליאק: כפי שחבר הכנסת דוידסון ציין לגבי משחקי עולם, שזה המקבילה של המשחקים האולימפיים בענפים הלא אולימפיים, מדובר בזוכים בודדים ואני מציע לצרף את זה.

אלכס קושניר: אופיר כץ, בבקשה.

אופיר כץ: חלק מהמידע יש לנו – למשל, אילת, שאמרו לנו שהם מקבלים 50%.

אופיר כץ: צריך לדעת כמה בתחרות עולם או אירופה, כמה הם מקבלים.

אופיר כץ: דבר שני, כולנו באותה עמדה.

אופיר כץ: בסוף זה דגל ישראל שמתנוסס וההמנון שלנו שזה מקום ראשון.

אופיר כץ: אין הרבה כאלה.

אופיר כץ: אם כבר יש כאלה, צריך לחזק ולתת להם כל מה שאפשר.

אופיר כץ: לגבי התחולה, בממשלתית לא רשום התאריך.

אופיר כץ: זה אומר שאם עד סוף החודש אנו לא מעבירים את זה, אלה של 21' לא יוכלו לקבל.

אופיר כץ: לכן אני חושב שצריך להכניס גם את התחולה, להדגיש שזה יהיה גם 21', גם אם נעביר את החוק בינואר.

גיא גולדמן: לא נתנגד למה שחבר הכנסת אופיר כץ מציע, להכניס לנוסח שזה יחול על 21'.

גיא גולדמן: אנו מקווים שהצעת החוק תעבור כמה שיותר מהר.

אופיר כץ: אבל אתה רואה מה קורה בכנסת.

אופיר כץ: אי-אפשר להבטיח את זה וחבל שהם יפספסו את זה.

אלכס קושניר: משרד הספורט, בבקשה, יואב רם, מנהל תחום בכיר, ספורט.

אלכס קושניר: בבקשה.

יואב רם: בוקר טוב.

יואב רם: אבקש מחנן דנציגר, סגן ראש מינהל הספורט, להתייחס לדברים.

חנן דנציגר: בוקר טוב.

חנן דנציגר: כמובן אנחנו מחבקים ומאמצים את כל מה שנאמר פה.

חנן דנציגר: אני חושב שחלקם פה ספורטאים, במיוחד ולדימיר, שממש היה ספורטאי, אבל כולם מבינים את המשמעות של מה זה להיות ספורטאי.

חנן דנציגר: אנחנו רק אומרים לכם תודה רבה ומחכים שזה ייגמר ונוכל לחלק את הכסף בלי שייקחו להם מיסים.

אלכס קושניר: תתייחס בבקשה לספורטאים בענפים שהם לא אולימפיים ואליפויות העולם ואליפויות אירופה – מה המשמעויות.

חנן דנציגר: אין הבדל בין ענפים אולימפיים ללא אולימפיים, בטח לא ברמת ההשקעה של הספורטאים.

חנן דנציגר: אני חושב שכל מי שמתעסק בספורט, מבין בזה.

חנן דנציגר: כולם מתאמנים באותה כמות של שעות, באותה אינטנסיביות.

חנן דנציגר: הצרכים שלהם מבחינת תחרויות זהים, אותו סגל מאמנים, אותה מעטפת.

חנן דנציגר: אין הבדל.

חנן דנציגר: יש זליגה של ענפים שמגיעים מהלא אולימפי לאולימפי וחוזרים.

חנן דנציגר: זה תופעה שקורית בשנים האחרונות באולימפיאדות האחרונות.

חנן דנציגר: אני חושב שחברי הכנסת אמרו את זה בצורה ברורה.

אלכס קושניר: אבל מי משלם מענק לאלופי העולם ואלופי אירופה?

חנן דנציגר: משרד הספורט.

אלכס קושניר: כי בהצעת החוק היום כתוב: והוועד האולימפי.

חנן דנציגר: הוועד האולימפי ברובו ניזון ממדינת ישראל, ממשרד הספורט.

חנן דנציגר: מקבל את הכסף לפי קריטריונים.

חנן דנציגר: יש תבחינים מאוד ברורים, איך מחלקים את הכספים – 500, 250 ו-125 בהתאמה.

חנן דנציגר: הענפים של משחקי אילת מקבלים 50%.

חנן דנציגר: הפארא אולימפיים מקבלים 100%.

חנן דנציגר: באליפויות עולם זה 100,000, 100, 50 ו-25.

אלכס קושניר: לכל ענף ספורט?

חנן דנציגר: כן.

אלכס קושניר: ואם זה ספורט קבוצתי ולא יחידני?

חנן דנציגר: ביום שתהיה לנו מדליה בספורט קבוצתי נראה לי שתצטרכו להעביר החלטה אחרת.

אלכס קושניר: היה בג'ודו.

חנן דנציגר: זה לא נקרא.

חנן דנציגר: לא ניכנס לזה.

אלכס קושניר: אנחנו מנסים להעביר פה חקיקה.

אלכס קושניר: רוצים לקבל ממך תשובות כי אתה איש מקצוע.

אלכס קושניר: התחושה היא שאנחנו בסוג של שיחת חברים, אבל אנחנו צריכים לקבל פה החלטה.

אלכס קושניר: אנחנו רוצים לדעת מה הקריטריונים, באילו ענפים מדובר, מה אולימפי ומה לא ומה ההבדלים ביניהם, מה המשמעויות של ספורט קבוצתי.

אלכס קושניר: אם אנחנו עושים חקיקה, בוא נעשה אותה בצורה מסודרת.

אלכס קושניר: לכן אני מבקש שתתייחס לכל הסוגיות בצורה רצינית.

חנן דנציגר: אני מתייחס בצורה רצינית.

חנן דנציגר: יש 29 ענפים שהם לא אולימפיים ויש 34 ענפים אולימפיים.

חנן דנציגר: לספורט הפארא אולימפי יש גוף אחד שמרכז אותם.

חנן דנציגר: מספר הזכיות באולימפיאדה, כמו שראיתם השנה, שזה היה הישג מטורף, היה ארבע זכיות.

חנן דנציגר: הג'ודו נקרא כביכול תחרות קבוצתית אבל זה נקרא ענף אישי.

חנן דנציגר: זה לא נקרא תחרות קבוצתית כמו כדורגל או כדורסל.

חנן דנציגר: בענפים הלא אולימפיים העבודה הטובה שלהם הולכת ומתקדמת.

חנן דנציגר: ב-2017 בפעם האחרונה היו שישה בארד ואחד בכסף.

חנן דנציגר: אני מקווה שב-20' בברניגהאם יהיו שם כמה מדליות זהב כי יש שם ספורטאים ברמה שהם ברמה הכי גבוהה.

חנן דנציגר: זה בנושא המקצועי, שאתם שואלים אותי כמה פחות או יותר זוכים.

חנן דנציגר: בנושא של אליפות עולם, אליפות אירופה, יש עשרות וזה בכל הענפים.

חנן דנציגר: יש ענפים מאוד בולטים במדינת ישראל שהם גם המועדפים.

חנן דנציגר: שחייה, שייט, ג'ודו.

חנן דנציגר: מרובם יוצאים לנו הספורטאים שקוטפים את המדליות.

חנן דנציגר: בשאר הענפים מאוד קשה לזכות ולהגיע למקומות של 1, 2, 3 באליפות אירופה, אליפות עולם.

אלכס קושניר: באולימפיאדה נבחרת הג'ודו זכתה במדליה קבוצתית.

אלכס קושניר: איך חולקו המענקים?

חנן דנציגר: הם יקבלו 125 שמחולק לכולם.

שלומית ארליך: תוך כמה זמן יועבר התשלום?

חנן דנציגר: אני מקווה שבימים הקרובים.

חנן דנציגר: אנחנו בסגירת חשבונות.

חנן דנציגר: אנחנו במבחני תמיכה אחרונים שלנו.

חנן דנציגר: אני מקווה שבשבוע הקרוב נעביר את כל הכסף, את כל מה שצריך ואת כל הענפים המובילים לוועד האולימפי, להתאחדות אילת, לפארא אולימפי – גם שם יש זכיות יפות.

חנן דנציגר: נעביר את הכסף עוד השבוע ויוכלו לחלק את זה בטקס מסודר ומאורגן.

אלכס קושניר: גיא, אני רוצה לקבל מכם נוסח להכנסה לנוסח החוק של זכיות באליפות עולם ואליפות אירופה.

אלכס קושניר: זה אני מבין, נותן פתרון לכל הענפים הלא אולימפיים.

גיא גולדמן: לא לאילת - זה משהו אחר.

אלכס קושניר: נשמע את אילת.

אלכס קושניר: אריק קפלן.

אריק קפלן: בוקר טוב.

אריק קפלן: תודה רבה על הדיון ולכל מציעי החוק.

אריק קפלן: זו מהפכה, לתת לספורטאים הבכירים שלנו כזו הטבה.

אריק קפלן: אני מנכ"ל ונשיא התאחדות אילת.

אריק קפלן: לספורט הישראלי יש שלושה ראשים – הוועד האולימפי, הוועד הפארא אולימפי והתאחדות אילת, שזה הוועד שאינו אולימפי.

אריק קפלן: אני מקווה שכשנאמר ספורטאים מדובר גם על פטור למאמנים שלהם, כי הם זוכים באותו מקום, וללא המאמנים הם ספורטאים.

אריק קפלן: לכן אני מאוד מקווה שהפטור יחול גם על הפרס למאמנים, כי הם מקבלים באותה הזדמנות שהספורטאים מקבלים – הם מקבלים פרס בהתאם לזכייה של הספורטאי.

אריק קפלן: אני מקווה שזה נלקח בחשבון.

גיא גולדמן: זה לא נלקח בחשבון.

גיא גולדמן: זו הערה שקיבלנו והעלינו אותה למקבלי ההחלטות.

גיא גולדמן: מאמנים - זה המקצוע שלהם לאמן.

גיא גולדמן: יש פה ממד סמלי של תגמול על ההישג.

גיא גולדמן: זה החלטה שלכם, בסופו של דבר.

גיא גולדמן: לו היה מדובר באוכלוסייה שזה המקצוע שלה, זה מה שהיא בחרה לעשות, לא היינו מקימים פה את הדיון.

אלכס קושניר: יש פה עוד סוגיה – לעיתים לאותו ספורטאי יש מספר מאמנים.

אריק קפלן: נאמר על-ידי גיא שמדובר על ספורט מקצועני וספורט ש- - - ולנו יש משחקי העולם.

אריק קפלן: זה קצת מבלבל עם אליפויות עולם.

אריק קפלן: משחקי העולם זה האולימפיאדה של הענפים שאינם אולימפיים, זה נערך פעם בארבע שנים.

אריק קפלן: מדינת ישראל באמצעות הספורטאים שלנו זכו ב-2009 במדליה אחת.

אריק קפלן: ב-2013 במדליה אחת, ב-2017 השגנו כבר שש מדליות.

אלכס קושניר: באילו ענפים?

אריק קפלן: אגרוף תאילנדי, ג'ירג'יצו, קיק בוקס, ענפים שמחר יכולים להיות אולימפיים לצורך העניין.

אריק קפלן: במשחקי העולם משתתפים טיפוס למשל שעכשיו כולם מדברים עליו ועוד ענפים כמו אמריקן פוטבול ודברים כאלה שיש בו צופים לא פחות מהיאבקות לצורך העניין, שהם אולימפיים, עם כל הכבוד לענפים אחרים.

אריק קפלן: כאמור זה נערך רק פעם בארבע שנים.

אריק קפלן: הטופ שבטופ, מגיעים בין שמונה לעשרה הכי טובים בעולם לאירוע הזה.

אריק קפלן: ההעפלה לשם יותר קשה מהגעה לאולימפיאדה, כי המשחקים מפורסמים יותר, לכן ממש קשה להגיע.

אריק קפלן: אם מצליחים להגיע למדליה, קל וחומר.

אריק קפלן: מדובר על ספורטאים שזה עיסוקם המרכזי.

אריק קפלן: הם מתאמנים ארבע שנים לאותם יומיים שנערכות התחרויות.

אריק קפלן: כאמור הם מקבלים מראש 50% ממה שמקבלים הענפים האולימפיים והענפים הפארא אולימפיים אבל התקצוב שלהם בא מאותה תקנה ממשלתית של משרד הספורט.

אריק קפלן: כאשר משרד הספורט מחלק את התקציב, הוא מחלק תקציב לוועד האולימפי על הזכיות האולימפיות, לוועד הפארא אולימפי על הזכיות של הספורטאים שלו ולהתאחדות אילת על הזכייה במשחקי עולם, וזה בא מאותה תקנה תקציבית שממשלת ישראל ומדינת ישאל החליטה לתקצב את המשחקים.

אריק קפלן: לכן אין שום סיבה ספורטיבית או אחרת להפלות ספורטאים שפועלים מעבר לזה, לצערי הרב, בגלל הסכומים, מדובר אולי מ-2019 עד היום, ב-12 שנה, במס שמדינת ישראל היתה מפסידה 300,000 שקל או 400,000 שקל – אני מעריך שהמדינה היתה יכולה להסתדר בלי זה.

אלכס קושניר: גיא.

גיא גולדמן: נבדוק את הדברים, נבדוק כל בקשה.

גיא גולדמן: ככל שגולשים לפריפריה של הדברים, צריך לראות מה מגדירים, מה זה אליפות עולם.

אריק קפלן: משחקי עולם.

אריק קפלן: לא אליפויות עולם.

גיא גולדמן: יכול להיות – אני לא אומר כי זה לא נבדק לעומק - שההבחנה בין ספורט לתחביב מסוים או למשחק מסוים – אולימפיאדה, כולם יודעים מה זה.

אלכס קושניר: גם אליפות עולם כולם יודעים מה זה.

גיא גולדמן: אליפות עולם למה?

אלכס קושניר: כל ספורט שהוא.

גיא גולדמן: יש שיגידו ששחמט זה ספורט.

אלכס קושניר: בסוף יש לך תקנה שממנה משרד הספורט משלם את המענקים.

גיא גולדמן: הוא משלם על שחמט?

אופיר כץ: כן, הוא משלם.

אריק קפלן: אין מדליות בשחמט במשחקי עולם.

אופיר כץ: פרסים יש?

אריק קפלן: יש במסגרת אולי אליפויות אירופה ועולם.

אופיר כץ: אבל אמרת ששחמט זה בארגון שלכם, שמתחרים פעם בארבע שנים.

אריק קפלן: לא כל ענפי אילת מתחרים במשחקי עולם.

אלכס קושניר: שחמט זה לא באילת.

אלכס קושניר: אני מציע שנעשה משהו פשוט.

אלכס קושניר: בסוף משרד הספורט מתקצב את הספורטאים האלה, ונותן להם מענקים על הזכיות, אז תבדקו מה מופיע שם, ואז נוכל לבחון מה נכנס לחוק, כן או לא.

שלומית ארליך: תביאו לנו רשימה, באילו ענפים מדובר, שנבין.

אלכס קושניר: היות שבכל מקרה אנחנו לא יכולים להצביע על החוק, כי אנחנו מחכים לוועדת הכנסת, אנחנו לדיון הבא שיקרה אני מקווה השבוע כדי שנוכל להספיק להניח את החוק עוד השנה במליאה, אני מבקש לקבל נוסח שכולל גם את אליפויות העולם ואליפויות אירופה וגם להתייחס לסוגיה של ענפי אילת.

אופיר כץ: אין בזה כסף בכלל.

אופיר כץ: גם וגם.

אלכס קושניר: אני פשוט לא יודע מה זה.

אלכס קושניר: כל עוד זה על אותו בסיס, אין שום סיבה להחריג אותם.

אופיר כץ: וגם התאריך, שיהיה רשום 2021.

אופיר כץ: שיהיה גיבוי, אם לא נספיק.

גיא גולדמן: לא מתנגדים לזה.

גיא גולדמן: נבדוק.

אלכס קושניר: הם עוד לא שילמו מענקים בכלל.

ולדימיר בליאק: אתם מחייבים את זה על בסיס מזומן, נכון?

ולדימיר בליאק: אם המענק ישולם בינואר 22', זה ייכנס ל-22'.

גיא גולדמן: אנחנו נוודא בנוסח שהמענקים על האולימפיאדה האחרונה משולמים.

אלכס קושניר: יופי.

אלכס קושניר: תודה רבה, הישיבה נעולה.